钦定古今图书集成/理学汇编/学行典/第168卷 > 《追谥故龙图阁直学士左朝请大夫赠左太中大夫杨时谥文靖敕》同前
## 钦定古今图书集成/理学汇编/学行典/第168卷 > 《追谥故龙图阁直学士左朝请大夫赠左太中大夫杨时谥文靖敕》同前

为流俗所移者，类无特操；失先贤之传者，患在自私。
夫惟务学有源，发言无玷，乃能深造乎理，独立于时。
昔朕迩臣，躬行此道，恤典具存乎眷意，易名岂限于
彝常。故龙图阁直学士、左朝请大夫、赐紫金鱼袋、赠
左太中大夫杨时，义冠《六经》，闻该千载。行有前修之
操，言为后进之规。方殄谗之肆行，秉诚心而特立。穷
居在野，循循追善诱之风；正色立朝，蹇蹇厉匪躬之
节。献可每关于治体，《传经》不负乎儒宗。秀眉明目，若
郑康成；视远望高，如刘元信。推长七人之列，俾参五
学之游。位进贰卿，职居延阁。无复九泉之作，特加一
字之褒。庸靖俪文合谥，应法惟安及沆，从晋迄今。有
如彝简之贤，实相昭穆之久。究观节惠，尚想忠良，载
扬稽古之勤，歆此漏泉之渥。可谥曰“文靖。”奉敕如右，
牒到奉行。